90. schôdza NR SR - 9.deň - A. dopoludnia
Dátum: 2023-05-16
Poslanec: Pollák, Peter (OĽANO)
Druh vystúpenia: Vystúpenie v rozprave

12. Ďakujem pekne. Vážené dámy, vážení páni, milé Slovenky, milí Slováci, doprial by som vám naozaj tento pohľad z tejto pozície mojej na plénum Národnej rady. Je utorok 9.00 h. V pléne Národnej rady je dokopy možno tak 20, ani nie, 15 poslancov, väčšina je to poslancov za klub OĽANO, ale všetci tí, či národniari, či tí, čo si hovoria, že sú sociálni, majú plné ústa toho, ako idú ochraňovať rodiny, ako idú ochraňovať Slovenky a Slovákov. Dnes v tejto hodine, predpokladám, že všetci tí, čo pracujú, už dlho makajú na svojich pozíciách a jednoducho zarezávajú, aby mohli na konci mesiaca dostať tú výplatu za odrobený mesiac. Poslanci či z Republiky, či z ĽSNS, alebo z HLAS-u, alebo SMER-u sú tu neni. Aj zo SaS, pardon. Predsedajúci spomínal, že iba jeden sa dneska ospravedlnil, Zita Pleštinská, ktorá má, myslím, že nejakú zahraničnú cestu. A je to nezodpovedné z ich strany, kedy poslanci či za Republiku, či za SMER, alebo HLAS, ale aj za stranu Sloboda a solidarita tu majú plné ústa toho, ako oni idú ochraňovať slovenské rodiny. Áno, ja som Róm a ja sa nehanbím za to, kde môžem povedať, že som Róm, tam to poviem, a zároveň som ten, ktorý je stále na tom správnom mieste v správny čas a hlasuje za správne zákony. A takto to bude aj teraz pri tomto návrhu Igora Matoviča, kedy budeme hlasovať o návrhu matky bez daní. Ja som veľmi zvedavý naozaj na týchto pánov politikov, či z HLAS-u, SMER-u, Republiky alebo SaS, ktorí majú naozaj plné ústa slovenských rodín, slovenských matiek, ako budú hlasovať. Ako bude hlasovať napríklad taký Milan Mazurek alebo Miro Suja, chlapci z dverí ako hrušky a dynamo, ospravedlňujem sa chlapcom z Naked Bananas, a ktorí jednoducho počas Dňa matiek nič iné nerobili, len rozdávali tým ženám Toffifee. To naozaj slovenské matky, slovenské rodiny si nič iné nezaslúžia len Toffifee od Pellegriniho, od Suju, od Mazureka, od Fica? Dnes je čas naozaj, kedy by sme naozaj mohli pomôcť slovenským rodinám, slovenským matkám s tým, aby mali uvoľnené dane, aby zarábali o čosi viac ako doteraz. A ja som veľmi zvedavý na takého Tomáša Valáška, ktorý pochádza zo strany Progresívne Slovensko, ktorí dlhodobo rozprávajú o tom, ako treba pomáhať ženám, či v politike alebo na tých, na tom pracovnom trhu, aby mali lepšie zázemie, mali lepšie ohodnotenie. A toto je návrh, ktorý vlastne hovorí o tom, aby sme prilepšili slovenským matkám k tomu, aby zarábali približne rovnako ako slovenskí muži. Naozaj som veľmi zvedavý, ako budú politikárčiť títo ľudia, som naozaj zvedavý, že ako budú chodiť teraz medzi tými ľuďmi po tých svojich kortešačkách, čo budú rozprávať vo svojich videách, prečo nepodporili takýto návrh zákona, prečo nepodporili slovenské matky. Bude to naozaj zaujímavé z ich strany. A zároveň ak nepodporia takýto návrh zákona, tak nemôžu oslovovať a nemôžu hovoriť k slovenským rodinám a k slovenským matkám, že oni sú tí, ktorí ich ochraňujú a ktorí im idú pomáhať. Nie, toto je priestor na to a toto je pôda, kde sa prijímajú návrhy zákonov, ktoré majú pomôcť slovenským matkám a slovenským rodinám. Som naozaj zvedavý aj na poslancov zo strany SaS, ktorí dielčimi nejakými návrhmi zákonov chcú pomáhať matkám a chcú nejaké lepšie príležitosti, či v nemocniciach pre deti, aby ich matky mali miesto v nemocniciach, čo zároveň dnes aj funguje. Ja sám som toho svedkom alebo príkladom, kedy aj náš malý posledný mesiac bol v nemocnici dvakrát a moja partnerka, jeho mama, bola pri ňom v nemocnici. Neviem, čo tu riešia, keďže status quo vlastne umožňuje slovenským, alebo teda matkám, aby boli pri svojich deťoch v nemocniciach. Toto je návrh, ktorý prilepší slovenským matkám. Áno, a budem stále používať slovenské matky, lebo ich majú plné ústa práve tí politici, ktorí nič nedali slovenským matkám, iba nejaké Toffifee, ruže alebo karafiáty. Slovenské matky si naozaj zaslúžia viac. Nikto pre nich neurobil toľko ako hnutie OĽANO. A to hovorím naozaj zodpovedne, keďže sme tu tri roky, tri roky v čase kríz, kedy sme naozaj prijímali zákony popri všetkých tých krízach, kde tu bol covid, následne vojna, inflácia, zdražovanie cien potravín, ale medzi to sa zmestili návrhy ako tehotenský príspevok, ktorý dnes je približne 330 euro, daňový bonus zvýšený, rodinné prídavky zvýšené, zvýšená minimálna mzda. Za našej vlády sa výrazne zvýšila minimálna mzda. Zvýšené dôchodky a potom, samozrejme, podpora rôznych tých profesií, štátnych, či to boli učitelia, štátni zamestnanci, nikdy si tak neprilepšili ako za vlády hnutia OĽANO. Ale Pellegrini a Fico tu budú rozprávať, keď sú v opozícii, čo je najlepšie urobiť pre slovenské matky a slovenských otcov. Mali k tomu príležitosti, myslím si, že habadej, boli tu dvanásť rokov. Zároveň treba hovoriť o tom, ako vznikala táto republika a čo kto urobil pre slovenské rodiny. A vy dnes už máte, vážené Slovenky, vážení Slováci, priestor a príklad toho, že toho, čoho sa chytíme, a teraz myslím hnutie OĽANO, tak toho sa nepustíme. A keď sme raz povedali, že 200 euro na dieťa bude, a nech to stojí čokoľvek, tak aj je. A tak ako rozprávame, že 500 euro za voľby bude, tak to aj bude. A nech to stojí čokoľvek. A keď hovoríme, že slovenské matky budú bez daní, tak to bude, nech to stojí čokoľvek. A teraz myslím, že nech to stojí čokoľvek, nech to stojí hlavu naozaj kohokoľvek. Naposledy to bol Igor Matovič, kedy musel položiť svoju funkciu kvôli tomu, aby slovenské rodiny alebo teda rodiny na Slovensku mali zvýšený daňový bonus a zvýšené rodinné prídavky, aby sa mali lepšie v čase krízy, kedy nás blokovali poslanci zo SaS, SMER-u, HLAS-u, REPUBLIKA, zároveň aj pani prezidentka, čo ma naozaj mrzí, ktorí bojovali proti tejto pomoci. Ale dnes rodiny na Slovensku jednoducho to cítia vo svojich peňaženkách. A rodiny na Slovensku si pamätajú ľudí, ktorí im do tej peňaženky dali, ale takisto si pamätajú, kto im z tej peňaženky berie. My sme tí, ktorí im do tej peňaženky vkladajú tie peniaze. Títo ľudia by im najradšej zobrali, a hovorím o ľuďoch z Republiky, z HLAS-u, zo SMER-u a zo SaS. Ale nemajú problém naozaj si urobiť videjko alebo stretnúť sa na nejakých kortešačkách a rozprávať o tom, čo je najlepšie pre slovenské rodiny, pre slovenské matky, pre slovenských otcov. A takto tomu aj nebolo, keď som si pozrel video Pellegriniho, keď čítal z papiera niečo z Biblie, tak mi ti prišlo úsmevné. Aj toto je biblický príbeh toho, kedy môže politik Peter Pellegrini podporiť slovenské matky, bude mať takú fajočku potom pred bránou tam hore, že pomohol tým slovenským matkám a bude mať prinajmenšom dobrý skutok. Dnes môže urobiť alebo teda zajtra pri hlasovaní dobrý skutok, ak sa už na to bude pozerať akokoľvek, ak mu to nevyhovuje politicky, nech sa na to pozerá cez tie dobré skutky. Veľmi vás žiadam naozaj, milé Slovensky a milí Slováci, aby ste urobili tlak na tých politikov, ktorých volíte, aby podporili hlavne dnes matky, ktorým chceme vlastne pomôcť tým, že ich uvoľníme z daní. Tento návrh hovorí o tom, že matky budú bez daní a budú sa môcť vyrovnať so svojimi platmi so slovenskými otcami. Ja vás veľmi naozaj žiadam o to, aby sme tento návrh posunuli do druhého čítania. Ak sú potom nejaké výhrady, tak to urobme pomocou nejakých pozmeňujúcich návrhov, ale myšlienku ako takú by sme mali podporiť vzhľadom na to, že aj v nedeľu bol Deň matiek. A tak ako ste sa vy prihovárali k slovenským rodinám, k slovenským matkám, tak dnes môžete naozaj dokázať to, že ste to naozaj mysleli vážne a že to Toffifee, ktoré ste im dali, nebolo to posledné, čo ste im dali. Verím tomu, že matky bez daní a tento návrh jednoducho prejde. Ďakujem pekne.